Калі будзеце ў Полацку, абавязкова завітайце ў Спаса-Еўфрасіннеўскі манастыр і наведайце збудаваную геніяльным дойлідам Іаанам у ХІІ стагоддзі Спасаўскую царкву. Заходняя сцяна гэтага храма значна таўсцейшая за астатнія. Па зробленых у ёй сходах вы зможаце падняцца на хоры. Паабапал іх – дзве вузенькія келлі: правая, калі стаць тварам да алтара, – Еўфрасінніна, левая – яе сястры Еўдакіі. Вобразы сясцёр асветніцы, магчыма, захаваліся да нашых дзён на фрэсках храма Спаса.